b'\n_START_ARTICLE_\nVilniaus universiteto Filosofijos fakultetas\n_START_SECTION_\nFilosofinio lavinimo Lietuvoje i\xc5\xa1takos\n_START_PARAGRAPH_\nKiekvienam \xc5\xbeymiam \xc4\xafvykiui\xc2\xa0\xe2\x80\x93 o toks \xc4\xafvykis Vilniaus universiteto ir jo Filosofijos fakulteto \xc4\xafk\xc5\xabrimas\xc2\xa0\xe2\x80\x93 atsirasti reikia palanki\xc5\xb3 s\xc4\x85lyg\xc5\xb3. Apsikrik\xc5\xa1tijusi Lietuva tur\xc4\x97jo pasirodyti esanti vakarieti\xc5\xa1kos kult\xc5\xabros valstyb\xc4\x97, o universitetinis i\xc5\xa1silavinimas\xc2\xa0\xe2\x80\x93 vienas b\xc5\xabdingiausi\xc5\xb3 \xc5\xa1ios kult\xc5\xabros po\xc5\xbeymi\xc5\xb3. Jau nuo XV a. samdyti mokytojai didik\xc5\xb3 dvaruose ir turting\xc5\xb3 miestie\xc4\x8di\xc5\xb3 namuose tenkina poreik\xc4\xaf lavintis. Mok\xc4\x97ti lotyni\xc5\xa1kai skaityti bei ra\xc5\xa1yti ir skai\xc4\x8diuoti darosi per ma\xc5\xbea: kyla auk\xc5\xa1tojo mokslo\xc2\xa0\xe2\x80\x93 filosofijos studij\xc5\xb3\xc2\xa0\xe2\x80\x93 poreikis. Ypa\xc4\x8d tai skatino besiple\xc4\x8dianti vienuolij\xc5\xb3 veikla._NEWLINE_Dominikon\xc5\xb3 vienuolyne Vilniuje 1507\xc2\xa0m. \xc4\xafsteigiama tokia filosofijos ir teologijos studij\xc5\xb3 mokykla. Mokykla buvo skirta Lietuvos apygardai, stojantiems \xc4\xaf dominikon\xc5\xb3 ordin\xc4\x85 lavinti. Tad 1507\xc2\xa0m. Lietuvoje atsiranda visai naujas rei\xc5\xa1kinys\xc2\xa0\xe2\x80\x93 profesionali filosofija. \xc5\xa0i Dominikon\xc5\xb3 mokykla Vilniuje buvo siauro pob\xc5\xabd\xc5\xbeio, skirta j\xc5\xb3 ordino nariams, pasaulie\xc4\x8di\xc5\xb3 ji nelavino.\n_START_SECTION_\nVilniaus universiteto Filosofijos fakulteto prie\xc5\xa1istor\xc4\x97\n_START_PARAGRAPH_\nPasaulie\xc4\x8di\xc5\xb3 filosofin\xc4\xaf lavinim\xc4\x85 Lietuvoje prad\xc4\x97jo J\xc4\x97zaus Draugija, tai jos istorinis nuopelnas. \xc5\xbdymaus \xc4\xafvykio istorija paprastai turi ir prie\xc5\xa1istor\xc4\x99. Tai b\xc5\xabdinga ir m\xc5\xabs\xc5\xb3 Universiteto Filosofijos fakultetui. J\xc4\x97zuitai 1570\xc2\xa0m. Vilniuje \xc4\xafk\xc5\xabr\xc4\x97 kolegij\xc4\x85, po met\xc5\xb3 joje \xc4\xafsteig\xc4\x97 filosofijos studijas._NEWLINE_1571\xc2\xa0m. kolegijoje \xc4\xafsteigus filosofijos katedr\xc4\x85 atidaroma filosofijos klas\xc4\x97, kroatas Tomas Zdelari\xc4\x8das (Sdelaritius) logikos paskaitomis prad\xc4\x97jo trimetes filosofijos studijas, kurias, be logikos, dar sudar\xc4\x97 gamtos filosofija ir metafizika, taip pat matematikos ir astronomijos kursas._NEWLINE_Filosofijos skyrius kolegijoje\xc2\xa0\xe2\x80\x93 Vilniaus universiteto Filosofijos fakulteto prie\xc5\xa1istor\xc4\x97.\n_START_SECTION_\nStudijos Filosofijos fakultete\n_START_PARAGRAPH_\nUniversiteto Filosofijos fakulteto prie\xc5\xa1istor\xc4\x97 turtinga \xc4\xafvyki\xc5\xb3. Dar \xc4\xafvairesn\xc4\x97 kartu su Universitetu \xc4\xafsteigto Filosofijos fakulteto veikla: pama\xc5\xbeu daug\xc4\x97jo profesori\xc5\xb3\xc2\xa0\xe2\x80\x93 j\xc5\xb3 buvo trys, \xc4\xafsteigus etikos katedr\xc4\x85\xc2\xa0\xe2\x80\x93 keturi, o su matematikos profesoriumi\xc2\xa0\xe2\x80\x93 penki; daug\xc4\x97jo student\xc5\xb3, at\xc4\x97jo laikai, kai Filosofijos fakulteto trijuose kursuose kasmet mok\xc4\x97si apie \xc5\xa1imt\xc4\x85 ir kiek daugiau student\xc5\xb3. Daugelis j\xc5\xb3 fakultet\xc4\x85 baigdavo \xc4\xafgij\xc4\x99 laisv\xc5\xb3j\xc5\xb3 men\xc5\xb3 ir filosofijos bakalauro arba auk\xc5\xa1\xc4\x8diausi\xc4\x85j\xc4\xaf\xc2\xa0\xe2\x80\x93 laisv\xc5\xb3j\xc5\xb3 men\xc5\xb3 ir filosofijos\xc2\xa0\xe2\x80\x93 magistro laipsn\xc4\xaf, apgyn\xc4\x99 tezes arba i\xc5\xa1laik\xc4\x99 solid\xc5\xb3 egzamin\xc4\x85. Negalutiniais duomenimis, senasis Vilniaus universitetas 1583\xe2\x80\x931781\xc2\xa0m. mokslo laipsnius suteik\xc4\x97 4076 asmenims: filosofijos bakalaur\xc5\xb3\xc2\xa0\xe2\x80\x93 1810, filosofijos magistr\xc5\xb3 (nuo XVIII a. juos imta vadinti daktarais)\xc2\xa0\xe2\x80\x93 1700, teologijos bakalaur\xc5\xb3\xc2\xa0\xe2\x80\x93 46, teologijos licenciat\xc5\xb3\xc2\xa0\xe2\x80\x93 58, teologijos daktar\xc5\xb3\xc2\xa0\xe2\x80\x93 312, kanon\xc5\xb3 teises daktar\xc5\xb3 ir licenciat\xc5\xb3-113, kanon\xc5\xb3 ir civilin\xc4\x97s teises daktar\xc5\xb3 ir licenciat\xc5\xb3\xc2\xa0\xe2\x80\x93 36. \xc5\xa0ie duomenys rodo, kad Filosofijos fakultete buvo daugiausia student\xc5\xb3. Fakultet\xc4\x85 administravo dekanas, padedamas studij\xc5\xb3 prefekt\xc5\xb3, skiriam\xc5\xb3 pri\xc5\xbei\xc5\xabr\xc4\x97ti studij\xc5\xb3 eig\xc4\x85 ir pad\xc4\x97ti studentams.\n_START_SECTION_\nFakulteto poky\xc4\x8diai Ap\xc5\xa1vietos epochoje\n_START_PARAGRAPH_\nXVIII a. viduryje scholastika Vilniaus universitete ir LDK kolegijose \xc5\xbelunga. Baig\xc4\x97si ilgiausiai\xc2\xa0\xe2\x80\x93 apie pustre\xc4\x8dio \xc5\xa1imto met\xc5\xb3\xc2\xa0\xe2\x80\x93 truk\xc4\x99s filosofijos raidos m\xc5\xabs\xc5\xb3 kra\xc5\xa1te laikotarpis. Nauj\xc5\xb3j\xc5\xb3 am\xc5\xbei\xc5\xb3 filosofijos plitimo laikotarpiu pasirod\xc4\x97 ir naujos modernaus turinio disciplinos-ontologija, psichologija, prigimtin\xc4\x97 teologija, bendroji ir specialioji fizika._NEWLINE_Kadangi \xc4\xaf tuometin\xc4\x97s filosofijos studijas \xc4\xaf\xc4\x97jo ir nauj\xc5\xb3j\xc5\xb3 am\xc5\xbei\xc5\xb3 gamtos mokslai, tai baig\xc4\x99 fakultet\xc4\x85 \xc4\xafgydavo i\xc5\xa1sam\xc5\xb3 gamtamokslin\xc4\xaf i\xc5\xa1silavinim\xc4\x85. Ta\xc4\x8diau susivokti audringai besipl\xc4\x97tojan\xc4\x8dioje gamtotyroje dar\xc4\x97si vis kebliau pa\xc4\x8diam filosofijos profesoriui\xc2\xa0\xe2\x80\x93 buvo vis sunkiau apr\xc4\x97pti tuometinius gamtos mokslus, jam tiesiog tr\xc5\xabko kvalifikacijos. Universal\xc5\xabs filosofai tapo net nepageidautini\xc2\xa0\xe2\x80\x93 kra\xc5\xa1tui reik\xc4\x97jo ne j\xc5\xb3, bet atskir\xc5\xb3 sri\xc4\x8di\xc5\xb3 specialist\xc5\xb3\xc2\xa0\xe2\x80\x93 gydytoj\xc5\xb3, mokytoj\xc5\xb3, agronom\xc5\xb3, in\xc5\xbeinieri\xc5\xb3, architekt\xc5\xb3. Specializacij\xc4\x85 \xc4\xafved\xc4\x97 Edukacin\xc4\x97 komisija, supasaulietinusi \xc5\xa1vietimo darb\xc4\x85. Ta\xc4\x8diau Edukacin\xc4\x97 komisija nu\xc4\x97jo taip toli, kad ne tik panaikino filosofijos fakultet\xc4\x85, bet net i\xc5\xa1brauk\xc4\x97 filosofij\xc4\x85 i\xc5\xa1 studij\xc5\xb3 program\xc5\xb3._NEWLINE_Filosofijos fakultetas buvo \xc4\xafsteigtas Lietuvos universitete Kaune, tik kartu su teologijos ir pavadintas Teologijos-filosofijos fakultetu. Humanitarini\xc5\xb3 moksl\xc5\xb3 fakultete buvo atskiras filosofijos skyrius. 1939\xc2\xa0m. atgavus Vilni\xc5\xb3 bei Vilniaus kra\xc5\xa1to dal\xc4\xaf, Lietuvos vyriausyb\xc4\x97 reorganizavo abu universitetus: i\xc5\xa1 Kauno \xc4\xaf Vilni\xc5\xb3 persik\xc4\x97l\xc4\x97 ir Humanitarini\xc5\xb3 moksl\xc5\xb3 fakultetas su filosofijos skyriumi, o Teologijos-filosofijos fakultetas liko Kaune. \xc5\xa0is sprendimas\xc2\xa0\xe2\x80\x93 abejuose kra\xc5\xa1to universitetuose tur\xc4\x97ti filosofijos \xc5\xbeidin\xc4\xaf\xc2\xa0\xe2\x80\x93 gana pagr\xc4\xafstas. Pirmosios soviet\xc5\xb3 invazijos metu Teologijos-filosofijos fakultetas panaikinamas, o profesoriai represuojami. Lietuvos Laikinosios vyriausyb\xc4\x97s dekretu 1941\xc2\xa0m. Vytauto Did\xc5\xbeiojo universitete atkuriamas Filosofijos fakultetas.\n_START_SECTION_\nVilniaus universiteto Filosofijos fakultetas\n_START_PARAGRAPH_\nSovietme\xc4\x8diu d\xc4\x97jome pastang\xc5\xb3 Vilniaus universitete atkurti filosofijos fakultet\xc4\x85. Deja, pastangos nebuvo s\xc4\x97kmingos. Tepavyko pasiekti, kad dalis psichologijos student\xc5\xb3 specializavosi filosofijos srityje. Dabartinis modernus Filosofijos fakultetas atkurtas daugiau nei po 200 met\xc5\xb3 pertraukos\xc2\xa0\xe2\x80\x93 1989 metais. Buvo sudarytos \xc5\xa1iuolaikin\xc4\x97s filosofijos ir sociologijos studij\xc5\xb3 programos, \xc4\xaftraukta Istorijos fakultete besiglaudusi psichologija, 1992 m. prasid\xc4\x97jo socialinio darbo studijos pagal sutart\xc4\xaf su LR socialin\xc4\x97s apsaugos ir darbo ministerija. Filosofijos fakultetas v\xc4\x97l tapo plataus humanitarinio ir socialinio mokymo ir mokslo institucija, kurioje dirba per 50 \xc5\xbeymiausi\xc5\xb3 Lietuvos mokslinink\xc5\xb3 ir d\xc4\x97stytoj\xc5\xb3. 2005\xc2\xa0m. vasario m\xc4\x97n. Filosofijos fakultetas v\xc4\x97l gr\xc4\xaf\xc5\xbeo \xc4\xaf sen\xc4\x85j\xc4\xaf Universiteto architekt\xc5\xabrin\xc4\xaf ansambl\xc4\xaf (Universiteto g. 9/1).\n_START_SECTION_\nStudijos\n_START_PARAGRAPH_\nFilosofijos fakultete vykdomos 3 pakop\xc5\xb3 studijos: pirmosios (bakalauro), antrosios (magistrant\xc5\xabros) ir tre\xc4\x8diosios (doktorant\xc5\xabros)._NEWLINE_Bakalauro pakopoje si\xc5\xablomos filosofijos, psichologijos, socialinio darbo, socialin\xc4\x97s politikos, sociologijos, kriminologijos,  Azijos studij\xc5\xb3, gamtamokslinio ugdymo ir vaikyst\xc4\x97s pedagogikos studijos. Fakultete vykdoma net trylika Filosofijos, Psichologijos, Socialinio darbo, Sociologijos, Edukologijos, Azijos studij\xc5\xb3 krypties magistrant\xc5\xabros program\xc5\xb3, kuriose studentai gali mokytis tiek nuosekliu, tiek i\xc5\xa1t\xc4\x99stiniu b\xc5\xabdu. Be to, organizuojamos Etnologijos, Edukologijos, Filosofijos, Psichologijos, Sociologijos doktorant\xc5\xabros studijos.\n_START_SECTION_\nAkademinis gyvenimas\n_START_PARAGRAPH_\nKasmet fakultetas \xc5\xa1vien\xc4\x8dia savo dienas, kuri\xc5\xb3 metu si\xc5\xablo plat\xc5\xb3 \xc4\xafvairi\xc5\xb3 rengini\xc5\xb3 cikl\xc4\x85, taip prad\xc5\xbeiugindamas visus vilnie\xc4\x8dius. \xc5\xa0i\xc5\xb3 dien\xc5\xb3 oficialus pavadinimas yra \xe2\x80\x9eFiesta Persona\xe2\x80\x9c, kuris palaipsniui kito i\xc5\xa1 \xe2\x80\x9eFilosDi\xe2\x80\x9c.\n_START_SECTION_\nBendradarbiavimas\n_START_PARAGRAPH_\nFilosofijos fakultetas glaud\xc5\xbeiai bendradarbiauja su Lietuvos ir u\xc5\xbesienio institucijomis studij\xc5\xb3 program\xc5\xb3 \xc4\xafgyvendinimo, mokslini\xc5\xb3 tyrim\xc5\xb3 ir socialin\xc4\x97s partneryst\xc4\x97s srityse. \xc5\xa0iuo metu fakultetas yra pasira\xc5\xa1\xc4\x99s nema\xc5\xbeai dvi\xc5\xa1ali\xc5\xb3 sutar\xc4\x8di\xc5\xb3 su u\xc5\xbesienio auk\xc5\xa1tojo mokslo institucijomis i\xc5\xa1 \xc4\xafvairi\xc5\xb3 \xc5\xa1ali\xc5\xb3 d\xc4\x97l bendradarbiavimo organizuojant Erasmus d\xc4\x97stytoj\xc5\xb3 ir student\xc5\xb3 main\xc5\xb3 program\xc4\x85. Inicijuota daugyb\xc4\x97 dvi\xc5\xa1ali\xc5\xb3 praktikos organizavimo sutar\xc4\x8di\xc5\xb3 su Lietuvos institucijomis d\xc4\x97l bakalauro ir magistrant\xc5\xabros studij\xc5\xb3 program\xc5\xb3 student\xc5\xb3 praktikos. Aktyviai bendradarbiaujama su socialiniais partneriais vykdant bendrus projektus, mokslinius tyrimus, kei\xc4\x8diantis aktualia informacija.'